贺铸
黄楼歌
君不见熙宁丁巳秋，灵平未塞河横流。
澶漫势欲浮东州，斯人坐有为鱼忧。
当时贤守维苏侯，厌术不取三犀牛。
跨城迢嶢起黄楼，五行相推土胜水，鼍作鼋惊走鞭箠。
三丈浑流变清泚，南来船车鷁衔尾。
使君登览兴如何，舞剑吟笺宾从多。
水平照影见雁下，山空答响闻渔歌。
楼下汀洲长芳草，一麾南出彭门道。
昨日春游咏白苹，後夜秋风悲鹏鸟。
黄冈汝海心悠哉，青衫白发多尘埃。
采菱伎女今何在，骑竹儿童望不来。
望不来，碧云明月长裴徊。